王禹偁
合崖湫
合崖何嵌崆，湫水何浺瀜。
瀛污暨积潦，滞泥不朝宗。
有时见鬼怪，无人荐王公。
止可饮麋鹿，未尝产蛟龙。
山甿自神之，祠祀众口同。
今春商於旱，太守职忧农。
先请境内山，熊耳有如聋。
乃迎是湫水，盈乎素缶中。
州民与郡吏，觋女杂巫童。
朝祈又夕祷，拜起虔且恭。
馨炉复茵爵，牲币洁而丰。
适与天雨会，三日势蒙蒙。
致谢送水归，尽礼有始终。
水旱蓋定数，灾祥与政通。
傅岩道丧久，咄尔贪天功。